NetCom

NetCom AS var et norsk teleselskap med hovedkvarter i Nydalen i Oslo. Teleselskapet ble Norges første private mobiloperatør da Samferdselsdepartementet i 1991 innvilget konsesjon for ikke-statlig GSM-mobilnett i Norge. Tjenestene ble lansert kommersielt den 27. september 1993. Den 1. mars 2016 ble selskapet innlemmet i Telia Norge.

 Historie 
Sent på 1980-tallet skjedde det en dreining i Arbeiderpartiet med større oppslutning om å etablere konkurranse til Televerket - inklusive mobilnettet. Anført av Gunnar Berge og Kjell Opseth tok regjeringen i juni 1989 til orde for konkurranse, og svensken Jan Stenbeck i Kinnevik-gruppen tok om vinteren initiativ til å bygge opp en konkurrent i mobilmarkedet i Norge. ARCO-direktør Trygve Tamburstuen ble forespurt om å lede arbeidet, sammen med Leif Frode Onarheim og Jens P. Heyerdahl i Orkla.Jordamo, Arne: Telenorge, et tidsbilde 1990-2015. Oslo, 2010, side 97. Redaktør Trygve Hegnar skrev i Kapital at NetCom hadde like stor sjanse til å lykkes «som en snøball i helvete», men politisk påvirkningsarbeid sikret NetCom lisens til å utfordre Televerket på mobilsiden i 1991, i konkurranse med tre andre søkere.Jordamo, Arne: Telenorge, et tidsbilde 1990-2015. Oslo, 2010, side 97-98, 108. NetCom lovte blant annet dekning også i Finnmark, og holdt meget god kontakt med Landsorganisasjonen i Norge gjennom hele tildelingsprosessen.Barbara Thoralfsson, forord i: Turid Svensøy, NetCom 1993-2003 - Snøballen som overlevde helvete, NetCom, mai 2003, side 74. 

Selskapet startet GSM-utbyggingen for alvor i mars 1993, en måned før Telenor. På eiersiden fikk NetCom med de erfarne utbyggerne Singapore Telecom og Ameritech. Etter markedslanseringen 27. september 1993 ledet NetCom i to år markedet foran Telenor, blant annet ved hjelp av en tidlig lansering av håndsettsubsidier. I 1994 passerte NetCom 70 000 abonnenter, og året etter startet salget av mobiltelefoner til 1 krone - noe som innen årets slutt ga 233.351 kunder.Turid Svensøy, NetCom 1993-2003 - Snøballen som overlevde helvete, NetCom, mai 2003, side 74. Bernt Christiansen var administrerende direktør ved starten i 1991 men ble ganske snart avløst av Gert W Munthe som ledet selskapets nettutbygging de første fem årene. Styreleder Trygve Tanmburstuen ville bygge opp et komplett teleselskap med både mobil- og fastnett, men fikk nei fra eierne Orkla og Comviq.Jordamo, Arne: Telenorge, et tidsbilde 1990-2015. Oslo, 2010, side 98-99. I 1995 festet Orkla makten om selskapet og Onarheim ble styreleder. Derimot ble selskapet børsnotert i mai 1996. Samme år fikk de også prøvelisens for GSM i 1800 MHz-båndet, som ble gjort fast fra 1998. 

I 1996 åpnet NetCom forhandlerkjeden Klart Svar, men nysalget gikk tregt og markedsandelen gikk kraftig tilbake ettersom Telenor bygde ut sitt nett og svarte på konkurransen. Bare i årene 1994-96 sank NetComs markedsandel fra 55 til 35 %. Året etter økte kundemassen til 417 477, men konkurrentens vekst var sterkere og markedsandelen sank til 32%. Børskursen steg likevel fra 95 til 185 kroner fram til nyttårsaften 1997.Turid Svensøy, NetCom 1993-2003 - Snøballen som overlevde helvete, NetCom, mai 2003, side 74. NetCom fortsatte å lede an innen kundetilbud med verdens første tjeneste for trafikkinformasjon på mobil i 1998 - året da for første gang annenhver nordmann hadde mobiltelefon - men markedsandelen falt til 30&. Fra 1. mai overtok Terje Christoffersen som administrerende direktør, og stabiliserte markedsandelen med gode driftsresultater.Turid Svensøy, NetCom 1993-2003 - Snøballen som overlevde helvete, NetCom, mai 2003, side 75. 

I august 2000 kjøpte TeliaSonera seg opp til 95 % eierskap i NetCom, tok selskapet av børs, og ansatte i mai 2001 Barbara Thoralfsson som ny administrerende direktør med Terje Christoffersen som styreleder det neste året. For 55 % av aksjene betalte Telia 22,6 milliarder kroner.Jordamo, Arne: Telenorge, et tidsbilde 1990-2015. Oslo, 2010, side 108. Dette året lanserte selskapet Trådløs Bedrift som en satsing på bedriftsmarkedet, hvor andre aktører hadde dominert. Med nummerportabilitet økte samtidig konkurransen i privatmarkedet og NetCom innførte i april 2001 lik ringepris til alle. Året etter økte markedsandelen litt og priskonkurransen økte også i tråd med at NetCom fikk overføringer fra Telenor-brukerne ved at selskapet fikk ta høyere termineringspris enn den dominerende markedsaktøren Telenor fikk ta fra NetCom. Samtidig innledet NetCom en mer intens investeringsperiode samtidig som selskapet fikk en av de fire lisensene i UMTS-auksjonen og bygde opp 3G-tjenester i Norge, og lanserte også «turbo-3G» like tidlig som Telenor.Jordamo, Arne: Telenorge, et tidsbilde 1990-2015. Oslo, 2010, side 108. Selskapet måtte i 2007 godta nedtrapping til samme termineringspris som Telenor, men fikk mer vind i seilene året etter da Apple ga Telia eneretten på iPhone i Norden, og morselskapet lot dem lansere 4G-tjenester i Oslo allerede i 2009. Telias oppkjøp av NextGenTel (bredbånd) og Chess (lavpris mobil) har gjort Telia-eide selskap til den nest største aktøren i telemarkedet, med mer enn 1,6 millioner kunder. Den 11. mai 2011 skiftet NetCom logo og introduserte Telias lilla farger i butikker og markedsføring over hele landet.

Tidslinje og ledelse
 1989 – NetCom GSM AS blir etablert av de to norske selskapene Orkla og Nora, og svenske Kinnevik. 
 1989 – Administrerende direktør er Trygve Tamburstuen.
 1990 – NetCom søker om konsesjon til å bygge, eie og operere et privat GSM-nett i Norge, i konkurranse med tre andre søkere.
 1991 – Samferdselsdepartementet tildeler NetCom GSM-lisens som Norges første private teleoperatør.
 1993 – NetCom har suksess med første testdrift av GSM 900 nettet – 27. september åpnes nettet offisielt for drift.
 1993 – Administrerende direktør er Gerth Munte.
 1996 – Mai: NetCom børsnoteres på Oslo Børs. – Juni: GSM 1800-nett settes i prøvedrift.
 1997 – Oktober: NetCom lanserer som første norske operatør et forhåndsbetalt abonnement, såkalt kontantkort.
 1997 – Administrerende direktør er Terje Christoffersen.
 1998 – Samferdselsdepartementet tildeler NetCom konsesjon på GSM 1800-nett.
 2000 – Oktober: Svenske Telia øker sin eierandel i NetCom til 95%. NetCom tas av Oslo Børs pga oppkjøpet. – November: Samferdselsdepartementet kunngjør at NetCom er tildelt én av fire UMTS-konsesjoner.
 2001 – April: NetCom lanserer som første norske operatør lik pris til alle nett og til alle tider på døgnet. November: UMTS-nettet åpnes.
 2001 – Administrerende direktør er Barbara Thoralfsson.
 2002 – August: NetCom passerer 1 million kunder.
 2005 -September: NetCom lanserer "Trådløs familie", som tillater opptil 6 personer i en brukergruppe å kommunisere gratis seg i mellom, med tale, SMS og MMS.
 2005 – Administrerende direktør er August Baumann.
 2007 – NetCom lanserer som første operatør HSDPA ("turbo-3G") i Norge. – Oktober: Post- og teletilsynet kunngjør at NetComs termineringspris på mobilsamtaler skal ned på samme nivå som Telenors, og reduseres fra 91 øre i 2007 til 45 øre i 2010.
 2008 – TeliaSonera får enerett på salg av iPhone i Skandinavia og Baltikum, herunder NetCom i Norge. Telefonen ble lansert 11. juli. (Fra 2009 kan også Telenor selge iPhone i Norge.)
 2009 – NetCom annonserer at de vil bygge ut 4G (LTE) mobilt bredbåndsnett i Norge.
 2009 – NetCom lanserer Abonnement FlexiTalk 
 2009 – NetCom Lanserer tjenesten BesteVenn som gjør at man kan ringe gratis til en forhåndsvalgt venn
 2009 – NetCom er først i verden med 4G mobilt bredbånd i Oslo.
 2009 – NetCom bytter navn på flere av sine Connect-abonnement.
 2010 – NetCom skifter logo
 2011 – NetCom skifter på nytt logo og får enhetlig logo med samtlige Main brands i Telia Sonera
 2011 – NetCom lanserer som første mobiloperatør lik pris på tale i Norden
 2014 – NetCom kjøper opp Tele2 Norge, som også eier One Call og MyCall.
  2014 – Midlertidig Administrerende direktør er Charlotta Rehman
  2015 – Administrerende direktør er Abraham Foss
  2015 – NetCom dekker 90% av den norske befolkning med 4G, og har for første gang større dekning enn Telenor
  2016 - NetCom blir en del av Telia

Referanser

Eksterne lenker


Kategori:Norske teleselskaper
Kategori:Selskaper etablert i 1989
Kategori:Mobiloperatører